Predkladacia správa 

Národná rada SR prijala dňa 6. novembra 2001 uznesenie NR SR č. 1719 k Národnému programu pre prijatie acquis communitaire 2001 (Tlač č. 1071) v ktorom v bode B.1 žiada vládu Slovenskej republiky vypracovať a predložiť informatívnu správu o stave a priebehu vyjednávania vlády Slovenskej republiky s EÚ v kapitole „Slobodný pohyb osôb“. Predkladaný materiál obsahuje Správu o stave a priebehu rokovaní Slovenskej republiky s Európskou úniou v kapitole Slobodný pohyb osôb, ktorá po schválení vládou SR bude predložená Národnej rade Slovenskej republiky. Materiál prešiel pripomienkovým konaním Skupiny hlavného vyjednávača a ďalších dotknutých rezortov (MŠ SR a MZ SR).

Slobodný pohyb osôb je jedna zo štyroch základných slobôd garantovaných Zmluvou o EÚ. Acquis communautaire v rámci kapitoly č. 2 – Slobodný pohyb osôb zahŕňa 5 základných oblastí: (i) vzájomné uznávanie odborných kvalifikácií; (ii) práva občanov; (iii) migráciu; (iv) slobodný pohyb pracovníkov a (v) koordináciu systémov sociálneho zabezpečenia.

Kapitola Slobodný pohyb osôb bola súčasťou harmonogramu rokovaní počas švédskeho predsedníctva. Po zdĺhavých rokovaniach (najmä z dôvodu nemeckých a rakúskych požiadaviek, neskôr spájania španielskej pozície v otázke štrukturálnych a kohéznych fondov) EÚ dňa 31. mája 2001 schválila Spoločnú pozíciu k tejto kapitole. Spoločná pozícia bola kompromisom členských krajín EÚ, pričom v návrhu bola zakomponovaná požiadavka Rakúska a Nemecka na 7-ročné prechodné obdobie v štruktúre 2+3+2 roky. Na druhej strane boli do neho zapracované výrazné prvky flexibility pre súčasné členské krajiny, čím je umožnené, aby krajiny, ktoré nemajú záujem ochraňovať svoj trh práce zaujali liberálny postoj voči kandidátskym krajinám. Už počas prístupového procesu viaceré členské krajiny (Dánsko, Švédsko, Írsko a Holandsko) oficiálne deklarovali, že budú liberalizovať svoj pracovný trh odo dňa vstupu nových členských krajín do EÚ. 

Slovenská republika doriešila všetky technické otázky na prebiehajúcich expertných stretnutiach a kapitola bola uzavretá na Konferencii o pristúpení dňa 27. júna 2001. Na základe revízie dohody s EÚ v tejto kapitole zo dňa 26. októbra 2001 bude môcť SR voči niektorej z nových členských krajín uplatniť mechanizmus tzv. ochranných opatrení aj v prípade, ak voči tejto novej členskej krajine neuplatňuje obmedzenia žiadna súčasná členská krajina.

Kapitolu Slobodný pohyb osôb okrem SR zatiaľ uzatvorilo 6 kandidátskych krajín. Rovnako ako SR kapitolu v júni 2001 uzatvorila Maďarská republika, Lotyšsko, Cyprus, a Malta. V októbri kapitolu uzatvorila Česká republika a v novembri Litva.